តុលាការ​ខេត្ត​សៀមរាប​ចោទ​ប្រកាន់​ព្រះអង្គ​លួន សុវ៉ាត​ពី​បទ​«រំលោភ​សេព​សន្ថវៈ» ​​ខណៈ​ព្រះ​អង្គ​ថា​ នេះ​ជា​«រឿង​ឆ្កួត»
ការ​ចោទ​ប្រកាន់​រឿង​សន្ទនា​ស្នេហា​ក្នុង​វីដេអូ​ដែល​មាន​តែ​សំឡេង​មិន​ទាន់​ចប់​នៅ​ឡើយ​ ព្រះ​អង្គ​ លួន សុវ៉ាត ​ដែល​ជា​សកម្មជន​សង្ឃ​ល្បី​ឈ្មោះ​មួយ​អង្គ​ខាង​ការពារ​សិទ្ធិ​មនុស្ស ​ត្រូវ​បាន​តុលាការ​ខេត្ត​សៀមរាប​សម្រេច​ចោទ​ប្រកាន់​ពី​បទ​រំលោភ​សេព​សន្ថវៈ។​ 
ភ្នំពេញ — តុលាការខេត្តសៀមរាបបានចោទប្រកាន់សកម្មជនសង្ឃល្បីឈ្មោះមួយអង្គ គឺព្រះអង្គ លួន សុវ៉ាត ពីបទ «រំលោភសេពសន្ថវៈ»ដែលព្រះអង្គ ចាត់ទុកថា «ជារឿងឆ្កួត»។ ប៉ុន្តែតុលាការមិនបានបញ្ជាក់លម្អិតអង្គហេតុក្នុងរឿងនេះទេ។ ចាប់តាំងពីដើមខែមិថុនាមក ព្រះអង្គ លួន សុវ៉ាត រងការចោទប្រកាន់ថាសន្ទនាស្នេហាជាមួយមនុស្សស្រីមួយចំនួនក្នុងវីដេអូចំនួន៤ដែលត្រូវបានផ្សព្វផ្សាយក្នុងប្រព័ន្ធសង្គមហ្វេសប៊ុក។ បន្ទាប់មក ប៉ូលិសខេត្តសៀមរាបក៏បានចេញប្រតិបត្តិការទ្រង់ទ្រាយធំ ចុះឆែកឆេរផ្ទះសាច់ញាតិរបស់ព្រះអង្គក្នុងខេត្តសៀមរាប និងបានសួរចម្លើយស្រ្តី ៤នាក់ ជាបងប្អូន ហើយនិងម្តាយដែលត្រូវបានចោទប្រកាន់ក្នុងវីដេអូទាំងនោះ។ តាមរយៈការសួរចម្លើយនោះ មានការប្តឹងពីស្រ្តីម្នាក់ក្នុងបទល្មើសព្រហ្មទណ្ឌ «រំលោភសេពសន្ថវៈ»។ ប៉ូលិសខេត្តសៀមរាបក៏បានកសាងសំណុំរឿងទៅតុលាការ។ លោក ជួន សុបញ្ញា អ្នកនាំពាក្យរបស់តុលាការខេត្តសៀមរាប បានប្រាប់ VOA នៅថ្ងៃអង្គារនេះថា ព្រះរាជអាជ្ញាបានចោទប្រកាន់ព្រះអង្គ លួន សុវ៉ាត ពីបទរំលោភសេពសន្ថវៈ ហើយសំណុំរឿងកំពុងស្ថិតនៅក្នុងដៃចៅក្រមស៊ើបសួរ។ លោកបញ្ជាក់ថា លោកមិនអាចប្រាប់អំពីនីតិវិធី និងភស្តុតាងដែលនាំឲ្យមានការចោទប្រកាន់ក្នុងរឿងរំលោភសេពសន្ថវៈនោះទេ។ លោកមានប្រសាសន៍ថា៖ «នីតិវិធីតុលាការគេធ្វើតាមនីតិវិធីផ្លូវច្បាប់របស់គេហើយ»។ លោកបន្ថែមថា៖ «គាត់[ព្រះអង្គ លួន សុវ៉ាត] មានសិទ្ធិចូលមកបញ្ជាក់ការណ៍ការពារខ្លួន។ បើគាត់អត់ចូល អ៊ីចឹងនីតិវិធី គេចេះតែធ្វើបន្តតាមច្បាប់»។ កាលពីថ្ងៃទី៣ ខែមិថុនា ព្រះអង្គ លួន សុវ៉ាត ត្រូវបានបង្ខំឲ្យផ្សឹកដោយព្រះមេគណ ខេត្តសៀមរាប ដោយសម្អាងលើវីដេអូ ដែលមិនមានរូបភាពផ្ទាល់របស់ព្រះអង្គ គ្រាន់តែជាសំឡេងដែលព្រះអង្គថា នេះជាការបង្កើតសាច់រឿង ដើម្បីធ្វើបាបព្រះអង្គ។ ក្រោយការបង្ខំឲ្យផ្សឹក សមត្ថកិច្ចក៏បានចុះឆែកឆេរផ្ទះរបស់ព្រះអង្គ និងរឹបអូសយកវត្ថុតាងមួយចំនួន។ ចាប់តាំងពីថ្ងៃកើតរឿងនោះមក ព្រះអង្គ លួន សុវ៉ាត់ បានគេចព្រះកាយទៅនៅប្រទេសថៃ ហើយបច្ចុប្បន្ននេះ ព្រះអង្គគង់នៅប្រទេសស្វីសជាការសុំសិទ្ធិជ្រកកោននយោបាយ។ ព្រះអង្គថ្លែងប្រាប់ VOA ថា នេះជាការកាត់តសំឡេងប្រឌិតជារឿង ហើយព្រះអង្គចាត់ទុកការចោទប្រកាន់រឿងរំលោភសេពសន្ថវៈនេះ «ជារឿងឆ្កួត»។ ព្រះអង្គបន្ថែមថា ក្នុងរឿងនេះអាជ្ញាធរយកមនុស្សណាម្នាក់ក្នុងគ្រួសាររបស់ស្រ្តីទាំងនោះជា «ចំណាប់ខ្មាំង»។ ព្រះអង្គមានសង្ឃដីកាថា៖ «វាជារឿងធម្មតាទៅហើយ អារឿងចោទប្រកាន់ចេញពីបទមួយទៅបទមួយ។ ដូចករណីអាត្មាដំបូងឡើយ គេគ្រាន់តែចោទប្រកាន់ថាខុសអាបត្តិត្រូវអាបត្តិ បរាជិកត្រូវចាប់ផ្សឹក។ ប៉ុន្តែក្រោយៗមកទៀត បែរជាចំណាត់ការនៃការចាប់ផ្សឹកនោះ គឺមិនមែនយកធម៌ព្រះមកប្រើទេ គឺយកធម៌ព្រាយបិសាចតិរិច្ឆានមកប្រើ គឺយកអំណាចអាជ្ញា»។ កន្លងទៅស្រ្តីម្នាក់មានឈ្មោះ ទឹម រដ្ឋា ហៅក្រៅថា ស្រីដា អាយុ៣០ឆ្នាំ រស់នៅក្នុងភូមិអន្លង់ត្នោត ឃុំជីក្រែង ស្រុកជីក្រែង ខេត្តសៀមរាប ដែលមានផ្ទះនៅទល់មុខវត្តស្លែង ដែលព្រះអង្គ លួន សុវ៉ាត ធ្លាប់គង់នៅ។ នាងក៏ធ្លាប់ចេញមុខបដិសេធថា មិនមានទំនាក់ទំនងស្នេហាអ្វីជាមួយព្រះអង្គនោះទេ។ លោកស្រី ដួង ថាវរី ស្នងការរងនគរបាលខេត្តសៀមរាប ទទួលបន្ទុកផ្នែកប្រឆាំងការជួញដូរមនុស្សនិងការពារអនីតិជនធ្លាប់ប្រាប់ VOA ថា ប្អូនស្រីម្នាក់ក្នុងចំណោមបងប្អូនទាំង ៤នាក់ របស់ស្រ្តីខាងលើបានប្តឹងព្រះអង្គ លួន សុវ៉ាត ពីបទរំលោភសេពសន្ថវៈ ក្រោយសមត្ថកិច្ចបានចុះទៅតាមដានរឿងចោទប្រកាន់ព្រះអង្គសន្ទនាស្នេហា។ នៅពេលសួរថា តើមូលហេតុអ្វីបានជាស្រ្តីម្នាក់នោះ ទើបប្តឹងពេលសមត្ថកិច្ចចុះទៅស្រាវជ្រាវលោកស្រីបញ្ជាក់ថា ដោយសារតែគាត់ចង់រក្សាការណ៍សម្ងាត់ពីមុនមក។ លោកស្រីបញ្ជាក់ថា៖ «គាត់ចង់ប្តឹងបានគាត់ដាក់បណ្តឹង។ មិនមែនយើងបង្ខំគាត់ឯណា! ដល់ពេលយើងសាកសួរទៅ គាត់ថា គាត់ចង់ប្តឹង។ កាលលើកមុនគាត់ថា គាត់អត់ចង់ប្តឹង។ គាត់ថាជារឿងសម្ងាត់។ គាត់លាក់អ៊ីចឹងទៅ។ អ៊ីចឹងដល់ទៅបែកធ្លាយចេញឃ្លីបវីដេអូ មកបរិហារកេរ្តិ៍គាត់ អ៊ីចឹងគាត់ដាក់បណ្តឹងតែម្តង»។ លោកស្រី ដួង ថាវរី បានបដិសេធមិនអត្ថាធិប្បាយលម្អិតអំពីហេតុផលនៃការចោទប្រកាន់ពីបទរំលោភសេពសន្ថវៈនោះទេ។ លោកស្រីបកស្រាយថា នេះជាការស៊ើបអង្កេតរបស់ប៉ូលិសហើយថា មានធាតុផ្សំគ្រប់គ្រាន់នៃបទល្មើសរំលោភសេពសន្ថវៈ ទើបបញ្ជូនសំណុំរឿងទៅតុលាការ។ លោក អំ សំអាត នាយករងទទួលបន្ទុកឃ្លាំមើលសិទ្ធិមនុស្សនៃអង្គការលីកាដូ មានប្រសាសន៍ថា នៅមានការសង្ស័យជាច្រើន ក្នុងការចោទប្រកាន់នេះ ដោយសារពីដើមឡើយជាការសង្ស័យរឿងវីដេអូ និងក្រោយមកចោទប្រកាន់បទល្មើសព្រហ្មទណ្ឌទៅវិញ។ លោកជំរុញឲ្យមានការស៊ើបអង្កេតឲ្យបានហ្មត់ចត់ជាមុនសិន មុននឹងមានការចោទប្រកាន់ណាមួយ។ លោកបន្តថាព្រះ លួន សុវ៉ាត គឺជាសកម្មជនសង្ឃដ៏ល្បីឈ្មោះ ដែលធ្វើការលើផ្នែកសិទ្ធិមនុស្ស ហើយនេះអាចជាការបង្កើតរឿងដើម្បីបំបាត់សំឡេងរបស់ព្រះអង្គ។ លោកមានប្រសាសន៍ថា៖ «អ៊ីចឹងយើងនៅតែឆ្ងល់ហេតុអីពីមុនមិនមានការប្តឹង ឬក៏ចោទប្រកាន់ទាក់ទងនឹងបទល្មើសរំលោភសេពសន្ថវៈនេះ? នៅពេលដែលមានលេចធ្លាយវីដេអូហ្នឹង ហើយស្រាប់តែមានការផ្សឹក ហើយមានការស៊ើបអង្កេត ទាក់ទងនឹងការរំលោភសេពសន្ថវៈនេះកើតឡើង»។ ក្រមព្រហ្មទណ្ឌកម្ពុជាមាត្រា ២៣៩ ចែងថា បទល្មើសរំលោភជាការរួមភេទដោយការប្រើហិង្សា ការបង្ខិតបង្ខំ ការគំរាមកំហែងជាដើម។ បទរំលោភសេពសន្ថវៈនេះត្រូវផ្តន្ទាទោសជាប់ពន្ធនាគារពី ៥ឆ្នាំទៅ ១០ឆ្នាំ៕